हिमेश के साथ लिव इन में रहते हुए अरुणिमा ने सोचा नहीं था कि वह उसे छोड़कर चला जाएगा
कभी उसका पीछे से आकर बांहों में भर लेना, कभी खाना बनाते समय उसके गालों पर सूखे आटे से डिजाइन बना देना, कभी उसे अपने हाथों से खिलाना… पूरे घर में एक रोशनाई भर देता था।
कितनी देर से वार्डरोब के सामने खड़ी थी अरुणिमा। कितने सारे खाली हैंगर लटके झूल रहे थे। उसके कपड़े अभी भी तह किए हुए नीचे ही बिछे हैं। वार्डरोब में अब इतनी जगह है कि वह आराम से अपने कपड़े हैंगर पर टांग सकती है। लेकिन न जाने क्यों मन ही नहीं कर रहा उसका…
क्या कोई उम्मीद अभी भी बाकी है उसके मन में? उसके जाने के बाद वार्डरोब कितना खाली-खाली लग रहा है। वार्डरोब ही क्यों घर भी खाली लग रहा है। सिर्फ सन्नाटा ही हर ओर, हर कमरे, हर कोने में पसरा हुआ महसूस होता है।
हालांकि वह बहुत ज्यादा बात नहीं करता था, पर फिर भी दोनों के बीच संवाद का सेतु कायम रहता था। उसकी खिलखिलाहट गूंजती रहती थी देर तक, कभी उसका पीछे से आकर बांहों में भर लेना, कभी खाना बनाते समय उसके गालों पर सूखे आटे से डिजाइन बना देना, कभी उसे अपने हाथों से खिलाना… पूरे घर में एक रोशनाई भर देता था।
साथ बैठकर ईयरबड्स लगाकर गाने सुनना उसे बहुत पसंद था। एक ईयरबड उसके कान में लगाता और दूसरा अपने कान में और सोफे पर बैठ मेज पर टांगे फैला लेता या उसकी गोदी में सिर रख लेता। गाना सुनते-सुनते उसके हाथ भी विभिन्न मुद्राओं में नृत्य करते रहते। आंखें बंद कर सिर हिलाते, झूमते हुए गानों का आनंद लेता। उसे देख गुनगुनाता, ‘आए हो मेरी जिंदगी में तुम बहार बन कर।’
अरुणिमा ने हैंगर पर लटके उसके पुलओवर पर हाथ फेरा। कोई भी कपड़ा फोल्ड करके रखना पसंद नहीं था हिमेश को। हैंगर पर टंगे होने चाहिए कपड़े, फिर चाहे वे मोजे ही क्यों न हों। इस वजह से उसे अपनी साड़ियों और ड्रेसेस को फोल्ड करके रखना पड़ता था।
कुछ टाई, मफलर, डेनिम की पैंट, दो टी-शर्ट यहीं रह गए हैं। अरुणिमा ने भी उन्हें वार्डरोब से बाहर नहीं निकाला है। चाहती तो एक बैग में भर स्टोर रूम में रख सकती थी, पर मन नहीं किया। उसके कपड़ों को शरीर से लिपटाती है तो लगता है मानो वह उससे लिपटी हुई है। उसकी परफ्यूम की खुशबू, शेविंग क्रीम की महक… उसे अभी भी अपने भीतर घुलती महसूस होती है। नहीं फेंक पा रही है वह उसकी चीजों को।
उसके ईयरबड्स भी यहीं छूट गए हैं। उन्हें ले जाना कैसे ध्यान नहीं रहा हिमेश को? कोई जल्दी में भी नहीं गया था वह जो ईयरबड्स ले जाना भूल गया! बेड की साइड टेबल पर ही रखे हैं ज्यों के त्यों। अरुणिमा का अब कहां मन करता है गाने सुनने को।
उसने खुद को समझाया। चला गया है हिमेश। अपनी मर्जी से रिश्ता तोड़ कर तो क्यों सोच रही है वह उसके बारे में। कहकर भी तो गया था कि ‘इतना ही साथ था हमारा। कभी-कभी लगता है रिश्ते में बहुत गहराई है, पर जब साथ रहते हैं तो सब बिखरा हुआ लगता है। बहुत अच्छा है इस लिहाज से यह ‘लिव-इन’ का कंसेप्ट। कोई कमिटमेंट नहीं और न ही सारी जिंदगी रिश्ता ढोने की मजबूरी। नहीं जमी तो अलग हो जाओ। इसलिए मुझे याद बिल्कुल मत करना। डोंट मिस मी।’
कितनी आसानी से कह दिया था यह सब तुमने। अरुणिमा तो शादी करके ही साथ रहना चाहती थी, पर हिमेश ने लिव-इन का प्रस्ताव रखा था। भरोसा उसे अपने ऊपर नहीं था शायद या अपने प्यार पर, तभी तो साथ छोड़ गया। या कमिटमेंट और जिम्मेदारी उठाने से घबराता होगा…
खीझ हुई अरुणिमा को अपने ऊपर। साथ रहकर भी वह क्यों नहीं समझ पाई थी हिमेश को जो उसे ही अपनी दुनिया मान लिया था। अब दर्द उसे सहना ही होगा।
प्यार क्या कोई एक्सपेरिमेंट करने की चीज है जो कुछ दिन साथ रहकर उसे आजमाओ और अगर वह आपकी उम्मीदों पर खरा नहीं उतरे तो बाय-बाय कहकर अपना सामान पैक करके चले जाओ। प्यार के मायने को कितना खोखला बना दिया तुमने हिमेश!
आइसक्रीम का टब फ्रिज से निकालकर ड्राइंगरूम में आकर बैठ गई वह। आइसक्रीम से भी तो कितनी यादें जुड़ी हैं। बहुत मजाक उड़ाता था उसका हिमेश। ‘आज आपके लिए पेश है स्ट्रेस बस्टर फ्लेवर कॉफी मोचा आइसक्रीम। यार स्ट्रेस होने के नाम पर पूरा टब खतम कर जाती हो। क्यों आइसक्रीम पर खर्च करवाती हो, मैं हूं न तुम्हारी तनाव दूर करने की दवा।’ और ढेर सारे चुंबन उसके गालों पर दे देता था।
उसे तनाव कुछ खास नहीं होता था, बस ऑफिस में जब बॉस से नोंक-झोंक हो जाती तो आइसक्रीम खाकर वह अपने अंदर जमे गुस्से को पिघलाने की कोशिश करती थी। हिमेश के जाने के बाद से तो आइसक्रीम खाना बहुत बढ़ गया है। किसी तरह से उसके साथ बिताया वक्त पिघलकर बह जाए।
दीवार पर उनकी तस्वीरें लगी थीं। फोटो खींचने का क्रेज है हिमेश को। हर पल को मोबाइल में कैद करना चाहता था। गाने सुन रहे हैं तो सेल्फी, किचन में खाना बना रहे हैं तो सेल्फी, रेस्तरां में खाना खा रहे हैं तो सेल्फी। घर में पेंट दोनों ने मिलकर किया था, अरुणिमा की कितनी फोटो खींच डाली थीं। चेहरे, हाथों पर पेंट लगा हुआ था, कपड़े गंदे थे, पर वह नहीं माना। दोनों की ही पेंट से खराब हो गए कपड़ों में सेल्फी खींची थीं।
हर फोटो के साथ कितनी यादें, कितनी बातें जुड़ी हैं। साथ बिताया हुआ वक्त जुड़ा है। हिमेश कहता, ‘हर पल जो हमने साथ जिया है, तस्वीरों में उसे जितनी बार देखेंगे उतना ही हमारा प्यार बढ़ेगा।’ फिर तुम्हारा प्यार कैसे खत्म हो गया हिमेश?
जाते हुए यह भी कहा था उसने, ‘इन फोटो को उतार देना। देखोगी तो बेकार स्ट्रेस में आ जाओगी। मैंने अपने मोबाइल से इन्हें डिलीट कर दिया है। तुम भी चाहो तो इन्हें डस्टबिन में फेंक देना। आई डोंट केयर।’
गुस्से में एक दिन उसने ऐसा कर भी दिया था। सारी फोटो उतार दी थीं। दीवार पर तब कीलें ही कीलें नजर आने लगी थीं। फोटो फ्रेम के पैच धब्बों की तरह उसे घूर रहे थे। हर कील उसे अपने भीतर गढ़ती हुई महसूस हुई थी। उसका मन जो पहले ही हिमेश के चले जाने से छलनी था, और लहूलुहान होने लगा था। एक खालीपन उसे डराने लगा था। उसने सारी फोटो दोबारा दीवार पर टांग दी थीं। उन्हें देखती है तो आंखें भीग जाती हैं।
कई बार सोचती है अरुणिमा कि आखिर वही क्यों ब्रेकअप के दर्द से गुजर रही है? प्यार तो दोनों को ही हुआ था एक दूसरे से। हिमेश ने झटके से सारे तार तोड़ डाले और वह अभी भी उन तारों को धागों में पिरोने की कोशिश में लगी है। क्यों नहीं निकाल देती वह उसे दिल से? भरोसा न करने लायक इंसान के लिए क्यों आंसू बहाती है?
व्हाट्सऐप पर मैसेज की बीप-बीप हुई। हिमेश का मैसेज… अरुणिमा के भीतर मानो अनगिनत दीप जल उठे… शायद उसे भी अफसोस हो रहा होगा रिश्ता तोड़ने का। हो सकता है वापस आना चाहता हो।
मैसेज पढ़ने लगी वह… ‘मेरा कुछ सामान छूट गया है। आधे घंटे में किसी को भेज रहा हूं। एक बक्से में डालकर चाहो तो घर के बाहर रख देना। वह वहां से ले लेगा।’
अरुणिमा का मन हुआ कि उसे जवाब में लिखे कि ‘और जो मैं पीछे छूट गई हूं उसका क्या?’
उसने हिमेश का सामान एक बक्से में भरा और बाहर रख दिया। दीवार पर लगी फोटो भी उतारकर उसने एक बक्से में डाल दीं। हिमेश का नंबर अपनी फोन बुक से डिलीट किया। सच में छूटा हुआ कोई भी सामान अपने पास नहीं रखना चाहिए!
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें